google/wiki40b huggingface dataset:
Χέρμαν Β΄ της Κολωνίας

Βιογραφία

Ήταν ο γιος του Έτσο παλατινού κόμη (δούκα) της Λοθαριγγίας και της Ματίλντας των Οθωνιδών, κόρης του Όθωνα Β΄ της Γερμανίας και της Θεοφανούς των Σκληρών.
Ήταν αδελφός του Όθωνα Β΄ δούκα της Σουαβίας, της Ριχέτσας συζύγου του Μιέσκο Β΄ της Πολωνίας και της Θεοφανούς ηγουμένης του αββαείου του Έσσεν. 
Περί το 1036 ο πάπας Βενέδικτος Θ΄ τον έβαλε στο Σύλλογο των καρδιναλίων και ο Κορράδος Β΄ των Σαλίων της Γερμανίας τον περιέβαλε με το αξίωμα του αρχιεπισκόπου της Κολωνίας, στην οποία απένειμε προνόμια. Ο Χέρμαν Β΄ ακολούθησε τον βασιλιά στην εκστρατεία του στην Ιταλία και έμενε πιστός στον γιο και διάδοχό του Ερρίκο Γ΄. Το 1049 ο Λέων Θ΄ επισκέφθηκε την Κολωνία· ο Χέρμαν Β΄ τον υποδέχθηκε και το 1051 χειροτονήθηκε αρχιεπίσκοπος στον καθεδρικό του Γκόσλαρ. 
Η λαμπρή του καταγωγή τού επέτρεψε να βαπτίσει και να στέψει τον γιο του βασιλιά, τον Ερρίκο Δ΄, ένα δικαίωμα που διεκδίκησε ο Λούιτπολτ Α΄ αρχιεπίσκοπος του Μάιντς. Ο Χέρμαν Β΄, ακόμη και όταν εξεγέρθηκε ο ανιψιός του Κορράδος Α΄ δούκας της Βαυαρίας εναντίον του Ερρίκου Δ΄, πήρε το μέρος του βασιλιά. 
Υπηρέτησε ως αρχικαγκελάριος του βασιλείου της Λομβαρδίας ("Ιταλίας") και αναφέρεται ως προστάτης του αββαείου του Μπράουβαϊλερ (1053). Μαζί με την αδελφή του Ίντα έκτισαν από το 1040 και μετά στην Κολωνία το ναό Αγ. Μαρία στο Καπιτώλιο σε ρωμανικό ρυθμό, ακολουθώντας το πρότυπο της Σάντα Μαρία Ματζόρε. Σχεδίασε το ξανακτίσημο του καθεδρικού της Κολωνίας κατά το πρότυπο του Αγ. Πέτρου στη Ρώμη. 
Το 1056 απεβίωσε στην Κολωνία σε ηλικία 61 ετών και τάφηκε στον εκεί καθεδρικό. Η πόλη Σίμπιου στη Ρουμανία αποκαλείται από τους Γερμανούς Χέρμανστατ μάλλον προς τιμήν του.
Άνουρος αετός

Μορφολογία

Ο άνουρος αετός είναι ένας μεσαίου μεγέθους αετός. Έχει μήκος 50–60 εκ. και άνοιγμα φτερών 170–190 εκ. Τα ενήλικα ζυγίζουν 2 με 2,6 κιλά.
Είναι απαραγνώριστα πουλιά, αφού ξεχωρίζουν από τα άλλα αρπακτικά. Έχει πολύχρωμο φτέρωμα: Το σώμα του είναι γκριζόμαυρο, η ράχη του στο χρώμα της σκουργιάς και οι φτερούγες είναι γκρι-μπεζ από τη πάνω μεριά, ενώ απ' την κάτω είναι ολόλευκα. Τα ερετικά είναι μαύρα. Επιπλέον, η φτερούγα του λεπταίνει όσο πιο κοντά είναι στα πρωτεύοντα. Η ουρά του είναι υπερβολικά κοντή (στην πτήση τα πόδια προεξέχουν από αυτήν) και έχει χρώμα κοκκινομόβ. Το πρόσωπό του είναι κόκκινο, με περισσότερα φτερά και πιο παχύ ράμφος στο αρσενικό. Επίσης το αρσενικό έχει ολόμαυρα ερετικά, ενώ το θηλυκό με λευκά ερετικά με μαύρο πίσω χείλος. Τα ανήλικα έχουν καφετί χρώμα με πρασινόχρωμο πρόσωπο.

Προσδόκιμο ζωής

Ο άνουρος αετός ζει 20-25 χρόνια στη φύση, έως 55 χρόνια σε αιχμαλωσία.

Γεωγραφική εξάπλωση

Ο άνουρος αετός αναπαράγεται στην Αφρική, σε πολλές περιοχές νότια της Σαχάρας, δυτικά του Καμερούν και ανατολικά μέχρι τη νοτιοδυτική Αραβία. Επίσης είναι περιπλανώμενος μέχρι τη βόρεια Αίγυπτο, το Ισραήλ, την Κύπρο (τον Απρίλιο του 2007) και την Κωνσταντινούπολη (τον Μάιο του 2015).

Βιολογία

Ο άνουρος αετός απαντά σε πεδιάδες, σαβάνες με ακακίες και θάμνους. Ζει σε μοναχικά, ζεύγη, μερικές φορές σε ομάδες άνω των 20 ατόμων. Η ερωτοτροπία του άνουρου αετού είναι εντυπωσιακή και περιλαμβάνει βουτιές προς το θηλυκό στον αέρα και πολύ δυνατούς ήχους με τα φτερά του που ακούγονται σε μεγάλη απόσταση. Χτίζει μια φωλιά στα δέντρα, όπου γεννάει 1 αυγό ανά εποχή, αν και μόνο το 2% των νεογνών φτάνουν στο στάδιο της ενηλικίωσης. Η κυοφορία διαρκεί 52-59 μέρες. Τρέφεται με μικρές αντιλόπες, ποντίκια, σκαντζόχοιρους, κουνέλια, σκίουρους, πτηνά, σαύρες και φίδια, έντομα, μερικές φορές αυγά, κάβουρες και πεθαμένα ψάρια.

Κατάσταση πληθυσμού

Ο άνουρος αετός απειλείται κυρίως από το κυνήγι, τη δηλητηρίαση, τη καταδίωξη, τις οχλήσεις των φωλιών και μείωση βιότοπου. Όλα αυτά κατέταξαν το είδος στα Σχεδόν Απειλούμενα (ΝΤ) είδη το 2009. Σήμερα υπολογίζεται πως υπάρχουν 10.000 - 100.000 άτομα.
Φραγκίσκος Β΄ της Γαλλίας

Βασιλικός σύζυγος των Σκώτων

Μετά το θάνατο του πατέρα της, Ιακώβου Ε΄, Βασιλιά των Σκώτων, η Μαρία Α΄ στέφθηκε Βασίλισσα των Σκώτων, στο Κάστρο Στίρλινγκ, στις 9 Σεπτεμβρίου 1543, στην ηλικία των εννέα μηνών.  Ο γάμος μεταξύ της Μαρίας Α΄, Βασίλισσας των Σκώτων, και του Φραγκίσκου, Δελφίνου της Γαλλίας, κανονίσθηκε από τον Ερρίκο Β΄ της Γαλλίας το 1548, όταν ο Φραγκίσκος ήταν μόνο τεσσάρων ετών. Όταν η συμφωνία του γάμου είχε επίσημα επικυρωθεί, η τώρα εξάχρονη Μαρία στάλθηκε στην Γαλλία, για να ανατραφεί στην βασιλική αυλή μέχρι το γάμο.
Παρά το γεγονός ότι η Βασίλισσα Μαρία Α΄ ήταν ψηλή για την ηλικία της και άπταιστη στο λόγο, ενώ ο Φραγκίσκος ήταν αφύσικα κοντός και τραύλιζε, ο Ερρίκος Β΄ σχολίασε ότι «από την πρώτη μέρα που συναντήθηκαν, ο γιος μου και εκείνη τα πηγαίνουν τόσο καλά σαν να γνωρίζουν ο ένας τον άλλο πολύ καιρό».
Στις  24 Απριλίου 1558, ο δεκατετράχρονος Δελφίνος νυμφεύθηκε την Βασίλισσα των Σκώτων σε μία ένωση  που θα μπορούσε να δώσει στους μελλοντικούς βασιλείς της Γαλλίας το θρόνο της Σκωτίας και επίσης μια διεκδίκηση στο θρόνο της Αγγλίας μέσω του προπάππου της Μαρίας, του Βασιλιά Ερρίκου Ζ΄ της Αγγλίας.  Όμως, η Μαρία και ο Φραγκίσκος δεν επρόκειτο να αποκτήσουν παιδιά κατά την διάρκεια του βραχύβιου γάμου τους, πιθανώς εξαιτίας των ασθενειών του Φραγκίσκου ή των μη κατεβασμένων όρχεών του.

Βασιλιάς της Γαλλίας

Ένα χρόνο μετά το γάμο του, ο πατέρας του Φραγκίσκου, Ερρίκος Β΄, πέθανε, και ο Φραγκίσκος ακόμη μόνο δεκαπέντε ετών, στέφθηκε βασιλιάς στη Ρεμς. Το στέμμα ήταν τόσο βαρύ που οι ευγενείς έπρεπε να το κρατούν αντί γι' αυτόν.
Ο Φραγκίσκος Β΄, ο οποίος πάντα ήταν ένα ασθενικό παιδί, πέθανε στις 5 Δεκεμβρίου στην Ορλεάνη, στο Λουαρέ, σε ηλικία δεκαέξι ετών.
Τον διαδέχθηκε ο αδελφός του, Κάρολος Θ΄ (27 Ιουνίου 1550 – 30 Μαΐου 1574).

Οικογένεια

Νυμφεύτηκε το 1558 τη Μαρία Α΄ των Στιούαρτ της Σκωτίας, κόρη του Ιακώβου Ε΄ της Σκωτίας. Δεν απέκτησαν απογόνους.
Προγραμματισμός χειρισμού γεγονότων

Ο Προγραμματισμός χειρισμού γεγονότων ή συμβάντων (Αγγλικά: Event-driven programming) είναι το παράδειγμα προγραμματισμού όπου η ροή του προγράμματος εξαρτάται από εισερχόμενα γεγονότα. Για παράδειγμα σε μια γραφική διεπαφή χρήστη έχουμε ως γεγονότα τα πατήματα πλήκτρων ή επιλογών με το ποντίκι. Σε ενσωματωμένα συστήματα μικροελεγκτών έχουμε ως γεγονότα τα δεδομένα των αισθητήρων. Επίσης ως γεγονότα μπορεί να είναι μηνύματα/αλληλεπιδράσεις με άλλα προγράμματα ή νημάτων. Η μεθοδολογία προγραμματισμός χειρισμού γεγονότων  χρησιμοποιείται κυρίως σε γραφικά περιβάλλοντα αλληλεπίδρασης χρήστη-υπολογιστή (Graphical User Interfaces). Τα τελευταία χρόνια με την javascript χρησιμοποιείται και σε δικτυακές εφαρμογές όπου η σελίδα αλληλεπιδρά με τον χρήστη. 
Η βασική ιδέα στον προγραμματισμός χειρισμού γεγονότων είναι ότι υπάρχει ένα κύριος ατέρμονος βρόχος (loop) ο οποίος παρακολουθεί τα γεγονότα (events) που δημιουργούνται. Όταν ένα γεγονός λαμβάνει χώρα τότε μια συνάρτηση callback καλείται και μεταβάλλεται η ροή του προγράμματος.  Σε ενσωματωμένα συστήματα (π.χ. ελεγκτές) τρέχει επίσης ένας κύριος ατέρμονος βρόχος αλλά η αλληλεπίδραση μπορεί να γίνεται με interrupts .
Ισαβέλλα της Αυστρίας

Γάμος με τον βασιλιά της Δανίας Χριστιανό Β'

Μεγάλωσε στην Ολλανδία υπό την κηδεμονία της θείας της αντιβασίλισσας της Ολλανδίας Μαργαρίτας της Αυστρίας, ο βασιλιάς της Δανίας Χριστιανός Β' ζήτησε από την οικογένεια της ως σύζυγο την μεγαλύτερη αδελφή της Ελεονώρα της Αυστρίας. Οι Αψβούργοι του απάντησαν ότι η θέση της πρωτότοκης θυγατέρας ήταν πολύ βαριά για ένα βασίλειο σαν το δικό του. Στην συνέχεια συμφώνησαν να του δοθεί ως σύζυγος η Ισαβέλλα η οποία ήταν τότε μόλις 13 ετών (1514), η συμφωνία κλείστηκε με την μεσολάβηση του παππού της Ισαβέλλας αυτοκράτορα Μαξιμιλιανού Α'. Η Ισαβέλλα παρέμεινε τον πρώτο χρόνο στην Ολλανδία στην συνέχεια έφτασε στην Κοπεγχάγη όπου τελέστηκε ο γάμος στις 12 Αυγούστου/1515.

Βασίλισσα της Δανίας

Οι σχέσεις της Ισαβέλλας στην αρχή με τον σύζυγο της και την νέα της οικογένεια ήταν εξαιρετικά άσχημες, την ψυχρότητα επιβάρυνε η παράνομη σχέση του Χριστιανού με μια αυλική του την Ντβέκ Σιγκμπριτσντάτερ της οποίας η μητέρα ήταν παλιά αυλική ευνοούμενη. Η ψυχρότητα έληξε με τον πρόωρο θάνατο της Ντβέκ (1517), τότε αποκαταστάθηκαν οι σχέσεις της Ισαβέλλας με τον σύζυγο της και την μητέρα της Ντβέκ, από τότε οι σχέσεις του βασιλικού ζεύγους ήταν εξαιρετικές. Το 1520 ο Χριστιανός Β' ενσωμάτωσε στο βασίλειο του και την Νορβηγία, ήταν η τελευταία βασίλισσα της ενωμένης Σουηδίας και Δανίας αλλά δεν πήγε στην Σουηδία ποτέ, δεν ακολούθησε τον σύζυγο της στην Στοκχόλμη λόγω της εγκυμοσύνης της. Η Ισαβέλλα ήταν αντιβασίλισσα της Δανίας την περίοδο που ο σύζυγος της βρισκόταν στην Σουηδία αλλά την επόμενη χρονιά εκθρονίστηκε ύστερα από συνωμοσία σε βάρος του από τον θείο του δούκα Φρειδερίκο ο οποίος έγινε στην συνέχεια ο νέος βασιλιάς.

Ανατροπή απ'τον θρόνο

Μετά την εκθρόνιση του το βασιλικό ζεύγος ταξίδεψε στην Ολλανδία (1523) και στην συνέχεια στην Γερμανία σε μια τελευταία προσπάθεια τους ειδικά με την βοήθεια της οικογένειας της Ισαβέλλας τους Αψβούργους να επανέλθουν στον θρόνο τους, η Ισαβέλλα ήταν δίπλα στον σύζυγο της σε όλα τα ταξίδια. Στο Βερολίνο προσηλυτίστηκε τον Προτεσταντισμό γοητευμένη απο την διδασκαλία του Λούθηρου (1524), ο σύζυγος της προσπάθησε να το κρύψει από την οικογένεια της, φοβήθηκε την οργή των Αψβούργων επειδή ήταν φανατικοί καθολικοί.

Θάνατος της Ισαβέλλας

Τον Σεπτέμβριο του 1525 η Ισαβέλλα αρρώστησε βαριά, η κατάσταση της χειροτέρεψε τους επόμενους μήνες μέχρι τον πρόωρο θάνατο της, στο νεκροκρέβατο είπε στον σύζυγο της ότι παραχωρεί τα δικαιώματα της στον θρόνο στην θεία της Μαργαρίτα της Αυστρίας η οποία την μεγάλωσε.
Ολυμπιακό Στάδιο Βερολίνου

Ιστορία

Το Ολυμπιακό Στάδιο χτίστηκε μεταξύ του 1934 και του 1936 με αφορμή τους Ολυμπιακούς Αγώνες 1936. Η συνολική χωρητικότητα του σταδίου τότε ανερχόταν σε 100.000 θεατές και αρχιτέκτονας ήταν ο Βέρνερ Μαρχ.
Στο ίδιο σημείο υπήρχε πριν το Γερμανικό Στάδιο, το οποίο είχε κατασκευασθεί το 1913 για την διεξαγωγή των Ολυμπιακών Αγώνων του 1916, οι οποίοι όμως δεν έγιναν ποτέ, λόγω του Α΄ Παγκοσμίου Πολέμου. Ενώ αρχικά υπήρξαν προτάσεις απλά να αναμορφωθεί το παλαιό στάδιο για την Ολυμπιάδα του 1936, ο τότε καγκελάριος Αδόλφος Χίτλερ έδωσε τελικά τον Οκτώβριο του 1933 την εντολή να κατασκευαστεί σύγχρονο και μεγαλύτερο στάδιο.
Τυπικά, το στάδιο ακολουθεί, με την καθαρά γεωμετρική του μορφή, αρχαία πρότυπα. Το μισό του σταδίου είναι υπόγειο, πράγμα που στάθηκε αιτία να μην φανεί σε τέτοιο βαθμό επιβλητικό όπως π.χ. το Kongresshalle της Νυρεμβέργης. Για το λόγο αυτό ο Χίτλερ αρνήθηκε να ξαναδοθεί στο στάδιο το όνομα «Deutsches Stadion» (Γερμανικό Στάδιο). Η μέρα έναρξης εκδηλώσεων του σταδίου ήταν η έναρξη της 11ης Ολυμπιάδας την 1 Αυγούστου 1936.
Δημήτριος Μπαϊρακτάρης

Βιογραφικά στοιχεία

Γεννήθηκε στο Αγρίνιο και καταγόταν από οικογένεια Σουλιωτών. Το 1848 κατατάχθηκε στο στρατό το ως στρατιώτης και γρήγορα προάχθηκε σε αξιωματικό του πεζικού. Έλαβε ενεργό μέρος στη Κρητική επανάσταση του 1866 όπου διακρίθηκε για τη δράση του. Το 1893 όταν συστάθηκε η στρατιωτική αστυνομία, (με τον νόμο ΒΡΠΗ΄ στις 20 Μαρτίου 1893) διορίσθηκε με τον βαθμό του ταγματάρχη Αστυνομικός Διευθυντής Αθηνών αφήνοντας αναμνήσεις από πλούσια σε αριθμό περιστατικά κατά τον διωγμό των τότε κουτσαβάκηδων που μάστιζαν το κέντρο της Αθήνας. Ειδικότερα, στην εποχή του ξύριζαν τα μουστάκια των κουτσαβάκηδων και τους ψαλίδιζαν τις αφέλειες των μαλλιών τους, ενώ τους ψαλίδιζε και το αφόρετο μανίκι από το σακάκι τους.
Το 1895 στο Φάληρο αντιμετώπισε τους γυμνιστές (που έκαναν μπάνιο ολόγυμνοι για να μη βρέξουν τα εσώρουχά τους και να μπορούν τα τελευταία να παραμένουν στεγνά) με το να τους κατάσχονται τα ρούχα. Το μέτρο ήταν αποτελεσματικό, καθώς νόμος για το γυμνισμό δεν υπήρχε και οι παραβάτες έπαιρναν πίσω τα ρούχα τους μόνο με ενυπόγραφη δήλωση στο Αστυνομικό Τμήμα, διαβεβαιώνοντας ότι η πράξη τους δεν θα επαναλαμβανόταν.
Το 1897 φέροντας τον βαθμό του συνταγματάρχη ονομάσθηκε ταξίαρχος και με την κήρυξη του Ελληνοτουρκικού πολέμου του 1897 μετέβη στην Άρτα όπου σε ταχύτατο χρόνο συγκρότησε ολόκληρη ταξιαρχία με δυνάμεις πεζικού, μηχανικού, πυροβολικού αλλά και ιππικού καθώς και δύο τάγματα χωροφυλακής και αστυφυλακής (περίπου σύνολο 7.000 αξιωματικοί και οπλίτες). Με την δύναμη αυτή και με τη βοήθεια μιας ακόμη ταξιαρχίας (του Γκολφινόπουλου) συνήψε την τριήμερη μάχη του Γριμπόβου (1897) (από 30 Απριλίου μέχρι και 2 Μαΐου 1897) κατά την οποία και διακρίθηκε για την ανδραγαθία του περιτρέχοντας στη πρώτη γραμμή του πυρός εμψυχώνοντας τους άνδρες του.
Αποστρατεύθηκε στις 10 Μαρτίου του 1900 προαχθείς σε υποστράτηγο. Απεβίωσε 4 χρόνια μετά, σε ηλικία 72 ετών στην Αθήνα.
Κυριλλωνάς

Βίος

Δεν γνωρίζουμε πολλές λεπτομέρειες για τη ζωή του, εκτός από το ό,τι ήταν κάτοικος στην Έδεσσα της Συρίας. Ήταν μάλλον πρεσβύτερος και όχι άσχετος με τον λειτουργικό βίο της Εκκλησίας. Απηχεί την παράδοση του Εφραίμ Σύρου. Ως ποιητής φαίνεται αξιολογότερος από θεολόγος. Επειδή σε ένα ποίημά του αναφέρεται στην Οννική επιδρομή του 396 στην Έδεσσα, μπορούμε με ασφάλεια τουλάχιστον αυτό να το τοποθετήσουμε χρονολογικά.
Κάρολος του Σαρολαί

Βιογραφία

Ήταν ο δευτερότοκος γιος του Λουδοβίκου Γ΄ πρίγκιπα του Κοντέ και της Λουίζας-Φραγκίσκης, νόθας κόρης του Λουδοβίκου Δ΄ της Γαλλίας.
Ντραγκούτιν Φρίντριχ

Καριέρα στο πδόσφαιρο

Έπαιζε στην θέση του τερματοφύλακα και ξεκίνησε την καριέρα του από την Σλάβεν Μπελούπο που ήταν και από τα ιδρυτικά της μέλη, στη συνέχεια και το 1919, πήγε στην ΧΑΣΚ του Ζάγκρεμπ για την οποία έπαιξε για μεγάλο χρονικό διάστημα. Με την ΧΑΣΚ κέρδισε το πρωτάθλημα ποδοσφαίρου του Ζάγκρεμπ την περίοδο 1921-1922. Έπαιξε επίσης για την μεικτή ομάδα του Ζάγκρεμπ σε 16 αγώνες με την οποία κέρδισε το κύπελλο του βασιλιά Αλέξανδρου το 1924.
Έπαιξε εννέα αγώνες για την εθνική ομάδα της Γιουγκοσλαβίας. Ο πρώτος αγώνας που έπαιξε ήταν στις 8 Ιουνίου 1922 στο Βελιγράδι κατά της Ρουμανίας, και τελευταίος στις 10 Απριλίου 1927 στη Βουδαπέστη ενάντια στην Ουγγαρία . Με την Γιουγκοσλαβία έπαιξε και στους Ολυμπιακούς Αγώνες το 1924 στο Παρίσι.

Καριέρα στην αντισφαίριση

Ήταν πρωταθλητής Γιουγκοσλαβίας στο διπλό το 1928 και το 1931 με συμπαίκτη τον αδελφό του Κρεσιμίρ. Στο απλό ήταν από τους καλύτερους παίκτες αντισφαίρισης στην Κροατία και ολόκληρης της Γιουγκοσλαβίας. Το 1935, στο διεθνές τουρνουά της ΣK Ιλίρια στη Λιουμπλιάνα, οι αδελφοί Φρίντριχ έχασαν από τους Φράνιο Σέφερ και Φράνιο Κουκούλιεβιτς{. Μετά την απόσυρση του έγινε προπονητής της σχολής τένις του Medvescak Tennis Club.

Καριέρα στα υπόλοιπα αθλήματα

Στον στίβο αγωνίστηκε σε αγώνες δρόμου στα άλματα και ακοντισμό. Έχει κερδίσει πολλά βραβεία σε μικρότερους αγώνες και τοπικά πρωταθλήματα του Ζάγκρεμπ, της Κροατίας, της Γιουγκοσλαβίας και ευρωπαϊκά πρωταθλήματα.
Στο χόκεϊ και το σκι έπαιζε στην ΧΑΣΚ του Ζάγκρεμπ. Έχει κερδίσει πολλά βραβεία κι έπαθλα σε μικρότερους αγώνες και πρωταθλήματα του Ζάγκρεμπ, της Κροατίας, της Γιουγκοσλαβίας και ευρωπαϊκά πρωταθλήματα.
Νικήτα Μιχαλκόφ

Βιογραφία

Ο Μιχαλκόφ γεννήθηκε το 1945 στη Μόσχα και κατάγεται από καλλιτεχνική και αριστοκρατική οικογένεια. Ο προπάππος του ήταν κυβερνήτης του Γιαροσλάβλ την εποχή της Ρωσικής Αυτοκρατορίας. Ο πατέρας του, Σεργκέι Μιχαλκόφ, μέλος του Κομμουνιστικού Κόμματος, είναι περισσότερο γνωστός ως συγγραφέας παιδικής λογοτεχνίας, αν και έγραψε επίσης τους στίχους για τον Εθνικό Ύμνο της Σοβιετικής Ένωσης και αργότερα και της Ρωσίας. Η μητέρα του Νικίτα, η ποιήτρια Ναταλία Κοντσαλόφσκαγια, ήταν κόρη του πρωτοπόρου καλλιτέχνη Πιότρ Κοντσαλόφσκι και εγγονή ενός άλλου σημαντικού ζωγράφου, του Βασίλι Σουρίκοφ. Ο μεγαλύτερος αδελφός του Νικίτα είναι ο παραγωγός και σκηνοθέτης ταινιών Αντρέι Κοντσαλόφσκι, που είναι γνωστός τόσο για τη συνεργασία του με τον Αντρέι Ταρκόφσκι, όσο και για την κινηματογραφική του δράση στο Χόλιγουντ.
Ο Μιχάλκοφ σπούδασε στο παιδικό τμήμα του Θεάτρου Τέχνης της Μόσχας και αργότερα στο σχολείο Schukin του θεάτρου Vakhtangov. Στη συνέχεια σπούδασε υποκριτική στο στούντιο Στανισλάφσκι και σκηνοθεσία κινηματογράφου στην Κρατική Σχολή Κινηματογράφου της Μόσχας (VGIK). Ενώ ακόμα ήταν σπουδαστής, εμφανίστηκε στην ταινία Ι Georgi Daneliya (1964), κυρίως λόγω του αδερφού του Αντρέι Κοντσαλόφσκι, και γύρισε τρεις ταινίες μικρού μήκους. Η πτυχιακή του ήταν η A Quiet Day at the End of the War το 1970. Ο Μιχάλκοφ μετά την αποφοίτηση του εμφανίστηκε σε πάνω από είκοσι ταινίες, πριν να σκηνοθετήσει την πρώτη του μεγάλου μήκους ταινία At Home Among Strangers το 1974 Έχει κερδίσει πολλά βραβεία σε μεγάλα φεστιβάλ (Φεστιβάλ Βενετίας – Χρυσό Λιοντάρι το 1992 για το Urga - Καννών, Μόσχας και άλλα). Το 1994 στο Φεστιβάλ των Καννών με τον Ψεύτη ήλιο θέλησε να επαναλάβει την επιτυχία του Μιχαήλ Καλατόζωφ με το Όταν περνούν οι γερανοί, τη μοναδική ρώσικη ταινία που έχει κερδίσει τον Χρυσό Φοίνικα. Τελικά κέρδισε το Μεγάλο Βραβείο της Κριτικής Επιτροπής, ενώ το πρώτο βραβείο το πήρε ο Ταραντίνο με το "Pulp Fiction". Η αντίδρασή του ήταν ακραία και υποσχέθηκε να μη συμμετάσχει ξανά στο διαγωνιστικό μέρος οποιουδήποτε κινηματογραφικού φεστιβάλ, υπόσχεση που έχει τηρήσει μέχρι σήμερα. Ο Νικήτα Μιχαλκόφ έχει κερδίσει το Όσκαρ Καλύτερης Ξενόγλωσσης Ταινίας για τον Ψεύτη Ήλιο.
Ραφταναίοι Ιωαννίνων

Τοποθεσία

Το χωριό είναι χτισμένο σε υψόμετρο 956 μέτρων περίπου στις βορειοδυτικές υπώρειες των Τζουμέρκων. Βρίσκεται στο νότιο, νοτιοανατολικό τμήμα του Νομού Ιωαννίνων, ακριβώς πάνω στα διοικητικά όρια με το Νομό Άρτας. Εγγύς του βρίσκονται τα χωριά Αμπελοχώρι (Σκλούπο), Κτιστάδες και Πράμαντα απέχοντας από αυτά αντίστοιχα 6, 7 και 11,5 χλμ. περίπου. Απέχει από τα Ιωάννινα 48,5 χλμ. και 57 χλμ. από την Άρτα. 
Στο νότια του χωριού και κοντά στον οικισμό Πλάκα βρίσκεται το φημισμένο μονότοξο παραδοσιακό πέτρινο Γεφύρι της Πλάκας, στον ποταμό Άραχθο, του οποίου το κεντρικό τόξο κατέρρευσε την 1η Φεβρουαρίου 2015, ύστερα από έντονες βροχοπτώσεις. Από το 1971 έχει κηρυχθεί έργο τέχνης που χρήζει ειδική προστασία γιατί «είναι εκ των μεγαλυτέρων και ωραιοτέρων της Hπείρου, ανεγερθείσα τω 1868».
Δίπλα στο χωριό και δυτικά του βρίσκεται το εξωκλήσι του Προφήτη Ηλία, σε υψόμετρο 1.208 μέτρα, με  θέα τα βουνά του Σουλίου, τα ελληνοαλβανικά σύνορα (Νεμέρτσικα ή Δούσκο), την κορυφογραμμή Χουλιαράδων και τον Αμβρακικό κόλπο.

Λοιπά στοιχεία

Το χωριό υπάγεται εκκλησιαστικώς στην Ιερά Μητρόπολη Άρτης· ο ενοριακός ναός του χωριού είναι αφιερωμένος στο Γενεσίον της Θεοτόκου.
Νιου Τζέρσεϊ Αμέρικανς (ποδόσφαιρο)

Η Νιου Τζέρσεϊ Αμέρικανς ήταν μια ποδοσφαιρική ομάδα των ΗΠΑ από την πόλη New Brunswick, New Jersey. Ήταν μέλος της American Soccer League. Κέρδισε το πρωτάθλημα το 1977. Μετά την περίοδο 1979, η ομάδα μετακινήθηκε στο Μαϊάμι και έγινε γνωστή σαν Miami Americans.
Πρωταθλήματα υποδομής Σούπερ Λιγκ 2014–15

Τα πρωταθλήματα υποδομής Super League της περιόδου 2014–15 διεξήχθησαν σε τρεις ηλικιακές κατηγορίες, για ποδοσφαιριστές κάτω των 20, κάτω των 17 και κάτω των 15 ετών. Συμμετείχαν υποχρεωτικά οι ομάδες υποδομής των ΠΑΕ του επαγγελματικού πρωταθλήματος Super League ανδρών 2014–15, με εξαίρεση την κατηγορία Κ15 όπου η συμμετοχή είναι προαιρετική.

Super League Κ17

Η Super League Κ17 διεξήχθη σε δύο ομίλους, που διαμορφώθηκαν με γεωγραφικά κριτήρια. Δικαίωμα συμμετοχής είχαν ποδοσφαιριστές έως 17 ετών. Οι δέκα ομάδες του α΄ ομίλου αγωνίστηκαν σε τρεις γύρους, και οι οκτώ ομάδες του β' ομίλου αγωνίστηκαν σε τέσσερεις γύρους. Οι δύο πρώτοι κάθε ομίλου προκρίθηκαν στην τελική φάση. Πρωταθλήτρια αναδείχθηκε η ομάδα του Ολυμπιακού.

Τελική φάση

Η τελική φάση διεξήχθη στις 28 και 30 Μαΐου 2015, στο γήπεδο του Παναιτωλικού στο Αγρίνιο.

Super League Κ15

Η Super League Κ15 διεξήχθη σε δύο ομίλους, που διαμορφώθηκαν με γεωγραφικά κριτήρια. Δικαίωμα συμμετοχής είχαν ποδοσφαιριστές έως 15 ετών. Από τις 18 ομάδες, δήλωσαν συμμετοχή οι 16, και οι δύο όμιλοι απαρτίστηκαν από οκτώ ομάδες που αγωνίστηκαν σε τρεις γύρους. Ο πρώτος κάθε ομίλου προκρίθηκε στον τελικό, όπου ο ΠΑΟΚ επικράτησε του Ολυμπιακού και αναδείχθηκε αήττητος πρωταθλητής.
Τζαν Γιαμάν

Βιογραφία

Ο Γιαμάν γεννήθηκε στις 8 Νοεμβρίου 1989 στην Κωνσταντινούπολη. Ο πατρικοί παππούδες του είναι μετανάστες, ο παππούς του από την Αλβανία και η γιαγιά του από τη Βόρεια Μακεδονία. Είναι ο ανιψιός του προπονητή Fuat Yaman.
Ο Γιαμάν ολοκλήρωσε το δημοτικό και το γυμνάσιο στο Bilfen Kolej και μετά φοίτησε στο Ιταλικό Λύκειο, από όπου αποφοίτησε με άριστα. Πήγε στις ΗΠΑ με πρόγραμμα υποτροφιών και αποφοίτησε από το Τμήμα Νομικής του Πανεπιστημίου Yeditepe το 2012.
Από τον Νοέμβριο του 2018 έχει σχέση με την συνάδελφό του στην δημοφιλή τηλεοπτική σειρά Φτερωτός Θεός, Ντεμέτ Οζντεμίρ.
Ασπίς Ξάνθης (ποδόσφαιρο)

Ιστορία

Η Ασπίδα Ξάνθης από την ίδρυσή της το 1922, ξεχώρισε ανάμεσα στους συλλόγους της Θράκης, με τη φήμη της να εξαπλώνεται γρήγορα και στην υπόλοιπη Ελλάδα.
Tην περίοδο 1939-40, η Ασπίδα σημείωσε τη μεγαλύτερη επιτυχία της ιστορίας της, ούσα μία εκ των 14 ομάδων που συμμετείχαν στο Πανελλήνιο Πρωτάθλημα εκείνης της χρονιάς. Το 1959-60, αγωνίστηκε σε αγώνες πρόκρισης για τη συμμετοχή της στη νεοσύστατη κατηγορία ως επιλαχούσα του Βορείου ομίλου του περιφερειακού πρωταθλήματος 1958-59 με την επιλαχούσα ομάδα της ΕΠΣΜ 1958-59 που ήταν ο Ηρακλής. Ο Ηρακλής τελικά κερδίζοντας και τους δύο αγώνες (1-0 στη Θεσσαλονίκη στις 14 Οκτωβρίου 1959 και 2-0 στην Ξάνθη τέσσερις μέρες αργότερα), κέρδισε το εισιτήριο για το πρώτο πρωτάθλημα της Α' εθνικής κατηγορίας.
Το 1960-61, οπότε και στη Β' Εθνική Κατηγορία υπήρχαν τέσσερις όμιλοι, δύο από το Νότο και δύο από το Βορρά, οι τέσσερις πρωταθλητές των ομίλων Αιγάλεω, Πανελευσινιακός, Νίκη Βόλου και Ασπίδα Ξάνθης αγωνίστηκαν σε έναν τελικό όμιλο για τρεις θέσεις στην Α' εθνική. Η Ασπίδα Ξάνθης ήταν εκείνη που έχασε την άνοδο και μάλιστα σε έναν επεισοδιακό αγώνα μπαράζ με αντίπαλο τον Πανελευσινιακό, λόγω ισοβαθμίας (Λάρισα 28 Ιουνίου 1961). Ο αγώνας διακόπηκε στο 89' σε βάρος της Ασπίδας κι ενώ το σκορ ήταν ισόπαλο 1-1. Ο Πανελευσινιακός θα κέρδιζε την άνοδο στην Α' εθνική ακόμα κι αν το ματς έληγε τελικά ισόπαλο, καθώς είχε καλύτερο συντελεστή τερμάτων στους αγώνες του τελικού ομίλου.
Νωρίτερα, την περίοδο 1956-57, η Ασπίδα είχε καταφέρει να φτάσει ως την προημιτελική φάση (τους «8») του Κυπέλλου Ελλάδας, όπου και αποκλείστηκε από τον Ηρακλή. Από τους «κυανόλευκους» ο πιο σημαντικός ποδοσφαιριστής που αναδείχτηκε, ήταν ο Αντώνης Αντωνιάδης ο οποίος ξεκίνησε εκεί την καριέρα του σε ηλικία 16 ετών. Το 1967 η Ασπίδα Ξάνθης συγχωνεύτηκε με την ομάδα του Ορφέα δημιουργώντας τον Αθλητικό Όμιλο Ξάνθη, γνωστό σήμερα και ως ΑΟΞ. 
Τη δεκαετία του '70, αγωνίστηκε στα τοπικά πρωταθλήματα της Ε.Π.Σ. Ξάνθης. Την αγωνιστική περίοδο, 2013-14, ο Α.Π.Σ. Ασπίς Ξάνθης διαγωνίστηκε στο Πρωτάθλημα Α' Κατηγορίας Ανδρών της Ε.Π.Σ. Ξάνθης. Έχοντας συγκεντρώσει 40 βαθμούς, ολοκλήρωσε τις αγωνιστικές του υποχρεώσεις στην 6η θέση της τελικής βαθμολογίας σε σύνολο 15 ομάδων. Καθήκοντα πρώτου προπονητή διατηρούσε από τον Ιανουάριο του 2014 ο Δημήτρης Καρύδης.
Απο την αγωνιστική περίοδο 2016-2017 χρέη προπονητή ανέλαβε ο Χρήστος Σαμαράς μαζί με τον βοηθό του και γυμναστή Ιωσήφ Λαδόπουλο. Η Ασπίδα Ξάνθης, έπαιξε πολύ καλό ποδόσφαιρο τη σεζόν 2016-2017, αλλά πέρα από αυτό το γεγονός τερμάτισε και στην δεύτερη θέση του πρωταθλήματος της Α1 κατηγορίας, κάνοντας την έκπληξη και κερδίζοντας στο νήμα, την τελευταία αγωνιστική την Αναγέννηση Θαλασσιάς που όλα έδειχναν πως θα τερμάτιζε δεύτερη. Όλα αυτά φαίνεται πως αρκούσαν για τη διοίκηση της Ασπίδας να αποφασίσει την ανανέωση της συνεργασίας της με τον προπονητή της ομάδας Χρήστο Σαμαρά και για τη νέα σεζόν, ελπίζοντας φυσικά σε μια ακόμα καλύτερη πορεία από την προηγούμενη.
Γενικές εκλογές στην Αγία Λουκία 2006

Οι γενικές εκλογές του 2006 στην Αγία Λουκία  διεξήχθησαν στις 11 Δεκεμβρίου 2006. Στις εκλογές αναμετρήθηκαν τα δύο παραδοσιακά κόμματα εξουσίας στη χώρα, το Εργατικό Κόμμα Αγίας Λουκίας (SLP) και το Κόμμα Ενωμένων Εργατών (UWP), με το δεύτερο να κερδίζει τη νίκη με 8 έδρες. Νέος πρωθυπουργός ανέλαβε ο αρχηγός του κόμματος, Τζον Κόμπτον.
Ζέλικο Κόμσιτς

Πρώτα χρόνια και σπουδές

Γεννήθηκε στις 20 Ιανουαρίου του 1964. Η μητέρα του (Σερβοβόσνια) φονεύτηκε κατά την πολιορκία του Σεράγεβο το 1992. Ο Κόμσιτς έχει πτυχίο Νομικής από το Πανεπιστήμιο του Σαράγεβο. Επίσης σπούδασε στη σχολή Διεθνών Υπηρεσιών του Έντμουντ Γουόλς στο Πανεπιστήμιο της Τζόρτζταουν στην Ουάσιγκτον (Washington, D.C.), από όπου απέκτησε τίτλο μπάτσελορ  Στη διάρκεια του πολέμου του 1992-1995, ο Κόμσιτς συντάχθηκε με τους υποστηρικτές της ακεραιότητας της Βοσνίας-Ερζεγοβίνης (κυρίως Βόσνιοι Μουσουλμάνοι) και παρασημοφορήθηκε για την τόλμη του.